
PËR DISA NDRYSHIME DHE SHTESA NË LIGJIN NR. 59/2014, 
“PËR KARRIERËN USHTARAKE NË FORCAT E ARMATOSURA 
TË REPUBLIKËS SË SHQIPËRISË”, TË NDRYSHUAR

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 59/2014, “Për karrierën ushtarake në Forcat e Armatosura të Republikës së Shqipërisë”, të ndryshuar, bëhen këto ndryshime dhe shtesa:

Neni 1

Në pikën 1 të nenit 9 bëhen ndryshimet e mëposhtme:
1. Nënndarja “i” e shkronjës “a” ndryshohet si më poshtë: 
“i. kontrata lidhet për një afat jo më pak se 3 (tre) vjet me të drejtë ripërtëritjeje. Kohëzgjatja e ripërtëritjes së kontratës nuk duhet të kalojë moshën maksimale të përcaktuar në nenet 14, pika 1, dhe 14/1 të këtij ligji;”.
2. Nënndarja “i” e shkronjës “b” ndryshohet si më poshtë: 
“i. kontrata lidhet për një afat jo më pak se 3 (tre) vjet me të drejtë ripërtëritjeje. Kohëzgjatja e ripërtëritjes së kontratës nuk duhet të kalojë moshën maksimale të përcaktuar në nenet 14, pika 1, dhe 14/1 të këtij ligji;”.
3. Nënndarjet “i” dhe “ii” të shkronjës “c” ndryshohen si më poshtë: 
“i. kontrata lidhet me fillimin e studimeve brenda dhe jashtë vendit. Në kontratë përfshihen koha e arsimimit dhe 6 (gjashtë) vjet periudhë shërbimi nga data e emërimit të parë si oficer në Forcat e Armatosura. Kohëzgjatja e ripërtëritjes së kontratës nuk duhet të kalojë moshën maksimale të përcaktuar në nenet 14, pika 1, dhe 14/1 të këtij ligji;
ii. në emër të Forcave të Armatosura, për studentët ushtarakë nënshkruan komandanti i strukturës mbështetëse për çështje të arsimimit ushtarak, ndërsa për oficerët nënshkruan drejtuesi i njësisë së menaxhimit të personelit në Ministrinë e Mbrojtjes.”.

Neni 2

Në nenin 12 bëhen ndryshimi dhe shtesa e mëposhtme:
a) shkronja “ç” e pikës 1 ndryshohet si më poshtë:
“ç) Për studentët:
Titulli					Lloji i gradës
Student ushtarak 		Ushtar I”;
b) pas pikës 3 shtohet pika 4 me këtë përmbajtje:
“4. Ushtarët dhe nënoficerët, që konkurrojnë për shkolla të larta ushtarake brenda vendit, ruajnë gradën që mbajnë në momentin e pranimit në shkollat e larta ushtarake deri në përfundim të studimeve.”.

Neni 3

Në nenin 13 bëhen ndryshimet e mëposhtme:
1. Shkronja “ç” e pikës 1 ndryshohet si më poshtë:
“ç) Ushtar IV 		Detar IV 		2 vjet”.
2. Pika 2 shfuqizohet.

Neni 4

Shkronjat “g” e “gj” të pikës 1 të nenit 14 ndryshohen si më poshtë:
“g) Nëntoger 	Nënlejtënant 	 33 vjeç; 
gj) Toger 		Lejtënant 		 38 vjeç”.

Neni 5

Pas nenit 14 shtohen nenet 14/1 e 14/2 me këtë përmbajtje:

“Neni 14/1
Mosha maksimale e qëndrimit në shërbimin aktiv për specialitetet

1. Mosha maksimale e qëndrimit në shërbim aktiv për specialitetet është:

	Forca tokësore/ajrore
	Forca detare
	Mosha në shërbim aktiv

	a) 	Ushtar IV
	Detar IV
	42 vjeç;

	b) 	Nëntetar
	Nëntetar
	45 vjeç

	c) 	Tetar
	Tetar
	50 vjeç;

	ç) 	Rreshter
	Rreshte
	57 vjeç;

	d) 	Kapter
	Kapter	
	58 vjeç;

	dh)	Nëntoger
	Nënlejtënant
	41 vjeç

	e)	Toger
	Lejtënant
	45 vjeç;

	ë)	Kapiten
	Kapiten lejtënant
	51 vjeç;

	f)	Major
	Kapiten i rangut të tretë
	60 vjeç;

	g)	Nënkolonel
	Kapiten i rangut të dytë
	61 vjeç.



Neni 14/2
Mosha minimale e konkurrimit për marrjen e gradës

Mosha minimale për konkurrim për marrjen e gradave të larta dhe gradës “Gjeneral brigade/Kundëradmiral” është si më poshtë:

	Forca tokësore/ajrore
	Forca detare
	Mosha në shërbim aktiv

	a) Kapiten
	Kapiten lejtënant
	34 vjeç;

	b) Major
	Kapiten i rangut të tretë
	40 vjeç;

	c) Nënkolonel
	Kapiten i rangut të dytë
	45 vjeç;

	ç) Kolonel
	Kapiten i rangut të parë
	50 vjeç.”.



Neni 6

Në pikën 1 të nenit 15 fjala “parauniversitar” zëvendësohet me fjalët “9-vjeçar”.

Neni 7

Në pikën 1 të nenit 16, pas fjalëve “ka kryer” shtohen fjalët “minimalisht arsimin parauniversitar brenda ose jashtë vendit dhe”.

Neni 8

Në pikën 2 të nenit 18 fjala “dy” zëvendësohet me fjalën “tre”.

Neni 9

Neni 20 ndryshohet si më poshtë:

“Neni 20
Arsimimi dhe kualifikimi për përparim në gradë

Ushtarakët e Forcave të Armatosura për të fituar gradën e radhës duhet të plotësojnë kriteret e arsimimit e të kualifikimit, të përcaktuara në politikën e arsimimit të Forcave të Armatosura, të miratuar me urdhër të ministrit të Mbrojtjes e me propozim të shefit të Shtabit të Përgjithshëm të Forcave të Armatosura.”.

Neni 10

Në nenin 21 bëhen ndryshimet e mëposhtme:
1. Pika 1 ndryshohet si më poshtë:
“1. Përparimi në gradë për oficerët deri në gradën “nënkolonel/kapiten i rangut të dytë”, nënoficerët deri në gradën “kapter” dhe ushtarët deri në gradën “ushtar IV”, që kryejnë detyra organike në specialitete në Forcat e Armatosura, bëhet sipas kritereve të përcaktuara në nenet 13 e 14/1 të këtij ligji dhe në përputhje me nevojat organike të Forcave të Armatosura.”.
2. Pas pikës 1 shtohet pika 1/1 me këtë përmbajtje:
“1/1. Specialitetet, sipas pikës 1 të këtij neni, përcaktohen me vendim të Këshillit të Ministrave, me propozim të ministrit të Mbrojtjes.”.

Neni 11

Në shkronjën “b” të pikës 3 të nenit 22, pas nënndarjes “iii” shtohet paragrafi me këtë përmbajtje:
“Në rast mungese organike të oficerëve me gradën madhore “gjeneralmajor/nënadmiral”, ata zëvendësohen me oficerë me gradën madhore “gjeneral brigade/kundëradmiral.”.

Neni 12

Në nenin 24 bëhen ndryshimet e mëposhtme:
1. Fjalia e dytë e pikës 1 ndryshohet si më poshtë: 
“Në mbarim të kësaj periudhe, ushtaraku emërohet në përputhje me gradën që mban, me përjashtim të rastit kur plotëson kushtet për daljen në lirim sipas shkronjës “b” të nenit 26 të këtij ligji.”.
2. Shkronja “c” e pikës 2 ndryshohet si më poshtë:
“c) me kërkesën e ushtarakut për të shoqëruar bashkëshortin/bashkëshorten, që emërohet jashtë shtetit në funksione zyrtare ose që dërgohet në trajnime/kualifikime afatgjata mbi 9 (nëntë) muaj jashtë vendit. Në këtë rast, pezullimi zgjat sa periudha e emërimit ose trajnimit/kualifikimit, por jo më shumë se 4 (katër) vjet.”.

Neni 13

Në nenin 25 bëhen ndryshimet e mëposhtme:
1. Shkronja “b” e pikës 1 ndryshohet si më poshtë:
“b) pavarësisht numrit të aplikimeve për marrjen e gradës së radhës, ka plotësuar moshën maksimale të qëndrimit në shërbim, përcaktuar në nenin 14 të këtij ligji.”.
2.	Shkronja “c” e pikës 1 shfuqizohet.

Neni 14

Në pikën 1 të nenit 26 shkronja “b” ndryshohet si më poshtë:
“b) vuan dënim me burgim me vendim gjyqësor të formës së prerë ose dënohet me vendim të formës së prerë për kryerjen e një krimi me dashje.”.

Neni 15

Në nenin 32 bëhen ndryshimet e mëposhtme:
1. Pika 1 ndryshohet si më poshtë:
“1.	Ushtaraku mund të emërohet në një funksion me një gradë më të ulët, duke mbajtur gradën që ka, por jo për më shumë se 1 (një) vit. Emërimi në një funksion më të ulët sipas kësaj pike nuk mund të kryhet pa kaluar të paktën 3 (tre) vjet nga emërimi i mëparshëm në një funksion me një gradë më të ulët.”.
2. Pas pikës 1 shtohet pika 1/1 si më poshtë:
“1/1. Në rast pëlqimi me shkrim nga vetë ushtaraku, emërimi në një funksion me një gradë më të ulët mund të bëhet më shumë se afati i përcaktuar në pikën 1 të këtij neni.”.

Neni 16
Dispozita kalimtare

1. Brenda 1 (një) viti nga hyrja në fuqi e këtij ligji, të gjithë ushtarakët e larguar nga shërbimi aktiv dhe për të cilët nuk ka urdhra përkatës të nxjerrjes në lirim/rezervë, lirohen nga shërbimi aktiv me urdhër të organit kompetent, me efekt nga data e largimit të tyre faktik, të verifikuar me dokumentacion zyrtar në dispozicion të strukturave të Forcave të Armatosura dhe Ministrisë së Mbrojtjes.
2. Të gjithë nëntetarëve, nëntogerëve e togerëve, të cilët kanë konkurruar 2 (dy) herë dhe nuk kanë marrë gradën e radhës, u lind e drejta të aplikojnë edhe një herë tjetër në rast se nuk kanë kaluar moshën maksimale të qëndrimit në shërbimin aktiv, sipas neneve 14 e 14/1 të këtij ligji.

Neni 17
Aktet nënligjore

Ngarkohet Këshilli i Ministrave për nxjerrjen e aktit nënligjor, në zbatim të pikës 2 të nenit 10, brenda 6 (gjashtë) muajve nga hyrja në fuqi e tij. 

Neni 18
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

[bookmark: _GoBack]Miratuar në datën 8.2.2021.


4

